La ventada s'ha intensificat aquest matí arreu de Catalunya i els Bombers ja han rebut un total de 105 avisos fins a migdia, 73 només en el lapse de 10 a 12 hores. Gran part de les actuacions són per retirar arbres caiguts o a punt de caure, elements estructurals de la via pública com fanals, tendals, tanques o cartells, i sanejar alguna façana. Cap persona ha resultat ferida. Els avisos als Bombers estan molt repartits per les regions d'emergències de Girona (25), Regió Metropolitana Sud (22), Lleida (18) i Tarragona (18). El telèfon d'emergències 112 ha rebut un total de 193 trucades fins a les 12 hores per la ventada, la majoria al Barcelonès, Segrià i Tarragonès. Segons les dades de les estacions automàtiques de Meteoclimatic i Meteocat, destaquen registres com els 124 km/h de l'Hospitalet de l'Infant, els 114,5 km/h de Mont-roig del Camp, els 103,3 km/h del Perelló, els 97,6 km/h d'Alguaire o els 91 km/h de les Borges Blanques.  Com a incidència més destacada, a Benissanet (Ribera d'Ebre), les ràfegues de fins a 90 km/h de mestral han arrencat la teulada metàl·lica de 10x10 metres d'un habitatge, que ha anat a parar sobre una casa veïna. L'impacte ha malmès algunes de les teules i s'ha avisat una grua de gran tonatge per retirar el teulat metàl·lic, al número 21 del carrer de Sant Vicenç. Cap de les dues cases està habitada. Dues dotacions dels Bombers –amb l'ajuda d'una autoescala- han actuat a la zona. Protecció Civil manté l'alerta del pla Ventcat i recomana molta prudència en les activitats a l'aire lliure, sortides al bosc i en la mobilitat.

Summary: La ventada s'intensifica arreu de Catalunya i els Bombers ja han rebut més de 100 avisos


El compositor Antoni Ros Marbà ha tornat a pujar a l'escenari de L'Auditori aquest divendres per dirigir l'Orquestra Simfònica de Barcelona i Nacional de Catalunya (OBC) quan fa 50 anys que en va ser nomenat director titular. Es tracta d'un homenatge que l'organisme ha ofert per celebrar als 80 anys del popular director d'orquestra. El concert ha presentat l'estrena absoluta de tres peces que Ros Marbà ha dedicat a tres referents de la música: Eduard Toldrà, Frederic Mompou i Xavier Montsalvatge. L'espectacle ha comptat amb la presència dels pianistes Josep Colom i Albert Guinovart i també ha homenatjat el violinista barceloní Lluis Benejam. El concert es repetirà aquest dissabte a la tarda i diumenge al matí. En una entrevista a l'ACN, Antoni Ros Marbà, ha qualificat el seu pas per l'OBC com una experiència "extraordinària" i ha explicat que el va "influir" en la seva carrera. Antoni Ros Marbà ha explicat que l'OBC és una orquestra "entranyable", que ha anat seguint al llarg dels anys.  El concert que també oferirà aquest dissabte i diumenge té un programa "heterogeni", amb la música que "estima" i amb un toc "contemporani". "No serà una presa fàcil. Està feta amb el rigor dels tres personatges a qui va dedicada", ha explicat en al·lusió a Toldrà, Mompou i Montsalvatge. "No busco imitar la seva estètica sinó que en faig una d'innovadora i actual", ha concretat.

Summary: Antoni Ros Marbà dirigeix aquest cap de setmana l'OBC per celebrar els seus 80 anys


L'inspector en cap responsable de la Brigada Mòbil (Brimo) dels Mossos el 20-S a Economia ha descrit una actitud "altiva i prepotent" de l'expresident de l'ANC Jordi Sànchez, que li va dir que trucaria "al president i al conseller" perquè retirés les seves unitats d'allà. El responsable de la Brimo ha dit que Sànchez va fer una trucada i que li va traslladar que "en breu Trapero rebria una trucada i marxaríem". El testimoni, demanat per la defensa de Joaquim Forn, ha admès que posteriorment Sànchez va canviar d'actitud. L'inspector en cap –ara intendent dels Mossos- ha assegurat que aquell dia no hauria pogut arribar a la porta d'Economia "ni amb el setè de cavalleria", que hi va haver llançaments "d'ampolles" i una "pluja de llaunes de cervesa", i ha afegit que va decidir no fer cap actuació fins a última hora de la nit perquè amb la concentració plena de gent hauria provocat una "allau". El responsable de la Brimo el 20-S ha estat proposat per l'advocat de Joaquim Forn, Xavier Melero. El seu testimoni ha estat favorable per a la defensa de l'exconseller, perquè reforça la seva tesi que Forn no va interferir en l'actuació dels Mossos, però ha deixat en mal paper el paper de medicació exercit per Sànchez. L'ara intendent ha deixat clar que ell va prendre les decisions de "com" portar a terme les ordres dels seus superiors.

Summary: El responsable de la Brimo el 20-S diu que un Jordi Sànchez "altiu i prepotent" li va exigir que marxessin d'Economia


Un camió ha atropellat la multitud que aquest dijous celebrava a Niça les festes del 14 de juliol, la festa nacional francesa. La prefectura de la policia als Alps Marítims ha demanat a la població de Niça que es tanqui a casa i segueixi les instruccions dels agents ja que hi ha una operació policial en marxa. La premsa francesa parla de desenes de morts a la Promenade des Anglais, l’avinguda principal d’aquesta ciutat occitana. Segons les informacions dels mitjans francesos, que parlen d’atemptat, l’atropellament ha estat durant l’espectacle de focs artificials, que aplegava centenars de persones al carrer.  El president de la regió Provença-Alps-Costa Blava ha piulat a Twitter que el camió  “sembla que ha provocat desenes de morts”. “Quedeu-vos a casa”, ha dit Christian Estrosi.

Summary: Un camió atropella el públic de les celebracions del 14 de juliol a Niça


A la tardor, el paisatge del Parc Natural de l'Alt Pirineu es transforma i s'omple de colors. És un moment únic en què, el visitant pot descobrir els colors que ofereixen els boscos i els arbres, abans de l'arribada de l'hivern. Amb l'objectiu de desestacionalitzar els visitants, des del Parc, un any més, s'ha engegat la campanya Colors de Tardor amb propostes per gaudir de l'espai natural en aquesta època de l'any i el IV Concurs de fotografia digital a Instagram. El web del Parc ofereix recomanacions i propostes, a través de la web i fulletons, perquè tothom qui vulgui gaudir del Parc en aquesta època de l'any en pugui conèixer els racons més atractius. El visitant trobarà els indrets on la tardor és més espectacular, i també les dates més adients per visitar-los segons la intensitat cromàtica. També es facilita informació sobre quins són els itineraris o equipaments de visita obligada que permeten gaudir de la tardor, i altres propostes per conèixer a fons l'essència de la tardor al Parc Natural. Alguns dels indrets que es recomanen es troben a la vall d'Esterri de Cardós, la vall de Bonabé, al pla de Boavi o el bosc de Virós. També es proposen diferents miradors habilitats pel Parc Natural amb panells interpretatius des d'on es poden fer fotografies. Entre les espècies que es poden observar hi ha: l'avellaner, el bedoll, el trèmol, el roure de fulla gran, el til·ler, el cirerer, la moixera de guilla o el nabiu. Per quart any, s'ha organitzat el II Concurs de fotografia digital a Instagram que vol promoure els valors de la conservació i la bellesa dels paisatges de l'espai natural durant el canvi de coloració de la vegetació a la tardor.

Summary: Tornen els Colors de Tardor al Parc Natural de l'Alt Pirineu amb l'objectiu de desestacionalitzar el turisme


Els accessos al Centre Penitenciari de Lledoners, al Bages, s'ha llevat aquest dimarts tenyits de color groc. Diversos integrants del CDR i l'ANC han penjat aquesta nit centenars de llaços grocs i han fet pintades on es llegeixen proclames com 'Llibertat presos polítics', 'Us volem a casa' o 'República'. Els activistes han volgut tenyir de groc els entorns de la presó perquè el trajecte sigui "atractiu" per als polítics catalans empresonats que està previst que arribin a Lledoners dijous. En concret, la presó de Sant Joan de Vilatorrada acollirà Oriol Junqueras, Raül Romeva, Jordi Sànchez i Jordi Cuixart, mentre que Dolors Bassa i Carme Forcadell aniran al centre de Puig de les Basses, a Figueres. Aquest dimarts al matí els Mossos també han identificat un home quan intentava arrancar amb un ganivet els llaços grocs de l'entorn de Lledoners.

Summary: Tenyeixen de color groc els accessos a la presó de Lledoners


Les obres de l'abocador de residus no perillosos de Riba-roja d'Ebre es troben encara en marxa i els alcaldes que s'hi oposen han demanat a la Generalitat que actuï de forma immediata per aturar-les definitivament. Després que aquest passat dimecres finalitzés el termini per finalitzar les obres, i que el promotor presentés una declaració segons la qual ha completat totes les actuacions requerides per l'autorització ambiental, els batlles han pogut constatar aquest divendres al matí 'in situ' que el projecte encara no s'ha completat. Per la seva banda, els inspectors de la Generalitat que han de valorar l'estat de les instal·lacions en el marc de la revisió d'aquesta autorització han visitat aquest mateix divendres al migdia el dipòsit, segons ha confirmat l'Ajuntament de Riba-roja d'Ebre. "Esperem la inspecció: cada dia que passa les obres segueixen avançant. Hem demostrat que el dia que tocava no estava acabat per molt que vagin treballant. Demanem que s'actuï immediatament", ha declarat Joan Juncà, alcalde de la Torre de l'Espanyol (Ribera d'Ebre) i portaveu dels batlles contraris al projecte. Un grup de càrrecs municipals electes, juntament amb membres de la plataforma Almatret Net, han visitat les instal·lacions per fer palès que, efectivament, l'execució segueix en marxa. Aquest dimecres, dia 17, quan expirava el termini de l'autorització ambiental de la Generalitat que s'ha de revisar, l'empresa promotora Lestaca va presentar un document davant l'Ajuntament segons el qual havia complit els requeriments d'aquest permís pel que fa a execució de les actuacions. A la llum dels treballs visiblement encara pendents, els alcaldes no ho entenen així. "No se com s'atreveixen a fer una declaració responsable que l'obra està acabada. És evident que no ho està. Significaria que poden abocar tones i tones de residus: encara treballen, no es veu la bàscula, on han d'emmagatzemar els residus no hi ha teulada, les tanques no estan posades i els asos no estan acabats. El da 17 acabava termini i no està fet", ha insistit Juncà. Els opositors a l'abocador esperen, ara, que la Generalitat compleixi la seva paraula. El malestar amb el Govern dels càrrecs municipals és evident. Volen que la inspecció, en el marc de la revisió de l'autorització, permeti revocar-la. "Ens han repetit per activa i per passiva que no donarien més pròrrogues, perquè ja està prorrogada. Que compleixin el que toca, que parin l'obra i els caduqui la llicència, que és el q estava establert", ha reblat Juncà, dirigint-se al Departament de Territori i Sostenibilitat. Els inspectors, segons ha anunciat l'Ajuntament de Riba-roja, visiten aquest divendres les instal·lacions per comprovar si el seu estat s'adequa al previst pel permís administratiu. "Si ahir haguessin fet –la inspecció- s'hauria acabat i no s'ha fet. Ens creurem la voluntat real de la Generalitat quan s'atauri. De moment estem disgustats perquè les màquines segueixen treballant i aquí no passa res", ha insistit el portaveu dels alcaldes. Les obres s'han fet en tres mesos, tot i ser un projecte amb més d'onze anys de tramitació.. Lestaca ha construït el primer de quatre vasos, amb capacitat per 1,29 milions de metres cúbics de residus. A la planta de triatge i premsatge –de la qual s'està aixecant en aquests moments l'estructura- es preveu moure 15 tones per hora, 250.000 tones de residus cada any. Per la seva banda, des de l'Ajuntament de Riba-roja d'Ebre puntualitzen que hi ha infraestructures de l'obra que queden a empara de l'autorització ambiental i altres de la llicència d'obres municipals. Justifiquen que tècnics de la Generalitat ja estan comprovant aquest divendres que s'ha construït tots els requeriment del permís ambiental que fan operatiu el dipòsit. Quan les obres finalitzin del tot el tècnic municipal certificarà el final d'obra. L'empresa, segons el consistori, encara té tres anys per fer-ho.

Summary: Les obres de l'abocador de Riba-roja encara no han acabat i els alcaldes en demanen l'aturada a la Generalitat


L'associació demana al Tribunal Suprem que "interioritzi la filosofia d'Europa de defensar el consumidor" ACN Barcelona.-L'associació de consumidors Aicec-Adicae s'ha mostrat satisfeta per la sentència del Tribunal Superior de la Unió Europea (TJUE) que considera que les hipoteques referenciades amb l'índex IRPH poden ser abusives. La resolució emesa aquest dimarts no anul·la l'índex de referència dels préstecs hipotecaris però obre la porta a reclamar als tribunals. L'advocat Alejandro Olivé ha assegurat en una roda de premsa que l'organització preveu una onada de reclamacions i ha demanat al Tribunal Suprem que "interioritzi la filosofia d'Europa de defensar el consumidor", ja que segons la sentència ara són els jutges espanyols que hauran de controlar si l'IRPH es va comercialitzar de forma abusiva i anul·lar-les si calgués. L'associació ha fet una valoració "molt positiva" d'una sentència "contundent" i que decreta que l'IRPH és un índex configurat per les entitats financeres i no té origen en la llei. També celebren que el text estipuli que en cas que els tribunals espanyols declarin que la clàusula és abusiva, el préstec quedi amb un interès al 0%. "Si la banca diu que ha guanyat és perquè vol dissuadir els consumidors de reclamar", ha assegurat Olivé, que ha rebutjat que la justícia europea hagi sigut "ambigua".  L'organització ha fet una crida als consumidors perquè posin una demanda al jutjat a títol individual i no renunciïn als seus drets ni a les quantitats que els corresponen. Segons Adicae, amb els criteris establerts pel TJUE "pràcticament cap hipoteca amb IRPH supera les condicions per evitar la consideració de l'índex com a abusiu". L'advocat ha recomanat als consumidors afectats que presentin una reclamació prèvia a l'entitat financera abans de començar el procés judicial, ja que "de la via de Consum no en traurem res", ha dit. La doctrina del Suprem serà la "clau de volta determinant" d'aquest cas per Olivé, ja que els criteris que estableixi marcaran quins bancs han superat el llindar de transparència i quins han comercialitzat correctament l'IRPH. Segons els càlculs del lletrat, l'alt tribunal espanyol no es pronunciarà fins d'aquí a "tres o quatre anys" quan rebin la primera sentència en cassació d'una audiència provincial. "Ens trobem al principi del camí", ha afirmat. Alhora, Adicae veu necessari que el govern espanyol i el ministeri de Consum implementin un sistema efectiu d'aplicació de la sentència europea que impedeixi la saturació dels jutjats. Olivé ha assegurat que el jutjat que s'hauria d'encarregar dels casos a la demarcació de Barcelona, el de primera instància número 50, està col·lapsat i rep més de 38.000 casos l'any. Pel que fa a les persones que tenen dret a recuperar part dels seus estalvis si la clàusula es declara nul·la, el lletrat ha advertit que el codi civil català fixa en 10 anys el termini màxim per recuperar els diners pagats. És a dir, una persona que hagi firmat una hipoteca el 2007 referenciada amb l'IRPH només podrà recuperar la quantitat pagada de més a partir del 2010.

Summary: Adicae celebra la sentència del TJUE sobre l'IRPH i preveu una onada de reclamacions contra la banca


La ciutat de Barcelona gairebé va triplicar els casos de covid-19 la setmana passada, passant de 164 a 458, sobretot entre els joves i persones de mitjana edat en trobades familiars i d'amistats. Els dos districtes amb més increment han estat l'Eixample i Sants-Montjuïc. En total hi ha 24 "petits brots controlats" de com a mínim quatre persones. L'alcaldessa, Ada Colau, ha dit que la situació és "preocupant", però "no alarmant" ni comparable amb la comarca del Segrià. No obstant, l'Ajuntament ha decidit reactivar un dels anomenats 'hotels salut' per permetre el confinament adequat a alguns infectats, i ha demanat a la Generalitat que incrementi els 120 rastrejadors del coronavirus a tot Catalunya.

Summary: Barcelona triplica fins a 458 els casos de covid-19 l'última setmana, amb 24 "petits brots controlats"


El president de la Generalitat, Quim Torra, i la consellera d'Empresa i Coneixement, Àngels Chacón, s'han reunit aquest dilluns amb els guanyadors de les eleccions a la Cambra de Comerç, Eines de País, en una primera presa de contacte des de la victòria independentista a l'ens. Els responsables de la candidatura han explicat al Govern les seves prioritats, mentre que Torra i Chacón han exposat la voluntat de l'executiu de promoure la llei de cambres. Tot i això, segons ha explicat la portaveu de la candidatura, Mònica Roca, no han entrat en "detalls" perquè la nova Cambra encara no està constituïda. Totes dues parts, però, s'han emplaçat a treballar "conjuntament".  "No s'ha entrat en detalls sobre la llei de cambres ni les seves composicions, no s'ha entrat en cap detall", ha explicat la presidenta de l'ANC, Elisenda Paluzie, que va donar suport a la candidatura independentista. Una de les idees que s'ha plantejat, però, és la de crear una cambra de comerç de Catalunya.  "Ha estat una reunió molt protocol·lària, ens han donat l'enhorabona", ha dit Roca, que ha explicat que hi ha voluntat de recolzar-se "mútuament".

Summary: Torra i Chacón reben Eines de País en la primera presa de contacte amb els guanyadors de la Cambra


El conseller de Cultura en funcions, Ferran Mascarell, ha rebut a la seu del Departament de Cultura a Barcelona els alcaldes i autoritats que han contribuït a la declaració de les Falles del Pirineu com a Patrimoni Immaterial de la Humanitat per la UNESCO. Mascarell ha agraït el treball dels municipis dels Pirineus implicats en la candidatura, en un acte en el que s'ha fet entrega de diplomes commemoratius i de reconeixement per haver contribuït en la candidatura de les Falles del Pirineu. Els assistents han coincidit en el valor de la transversalitat de la candidatura, que ha implicat 63 municipis fallaires de Catalunya, Aragó, França i Andorra. El conseller Ferran Mascarell també ha fet èmfasi en l'aportació que suposa per a la cultura catalana el reconeixement de les Falles Pirineu com a Patrimoni Immaterial de la Humanitat per la UNESCO, ja que és la tercera tradició de Catalunya que assoleix aquesta distinció després de la Patum de Berga i el fet casteller.

Summary: El conseller de Cultura rep els membres de la candidatura de les Falles del Pirineu com a patrimoni de la UNESCO


La Diputació de Lleida ha donat continuïtat a la col·laboració que manté des de fa anys amb l'Institut de Recerca Biomèdica de Lleida (IRBLleida) i el Servei Català de la Salut (SCS), amb la signatura del conveni de col·laboració en matèria de recerca hospitalària, pel qual la diputació lleidatana aporta 279.300 euros per a l'anualitat 2019. El conveni, amb vigència des de l'1 de juliol del 2019 i fins el 31 de desembre del 2020, estipula que aquesta col·laboració es farà mitjançant el desenvolupament del Programa Post-MIR 2019 i de Promoció de la Recerca en Salut. Aquest programa implica una convocatòria d'ajuts per part de l'IRBLleida per a la contractació durant un any de nous professionals que hagin acabat el període de formació especialitzada (MIR, EIR, PIR o FIR) i estudiants predoctorals en ciències de la salut de la Universitat de Lleida (UdL).  El Programa Post-MIR 2019 i de Promoció de la Recerca en Salut destina ajuts en tres àmbits. Per una banda, ajuts post-residència per a la incorporació de professionals que hagin acabat  el període de formació especialitzada (MIR, EIR, PIR, FIR o LLIR), entre els anys 2017 i 2019 i desitgin desenvolupar un projecte de recerca en salut. També preveu ajuts post-residència per a recerca en model porcí. Es tracta d'ajuts específics per a la incorporació de professionals que, havent acabat dins dels anys 2017 a 2019 el període de formació especialitzada MIR en especialitats quirúrgiques, desitgin donar suport al desenvolupament de projectes en models experimentals del Centre de Recerca Experimental Biomèdica Aplicada (CREBA) de Torrelameu.  Finalment, el programa també incorpora ajuts per a la finalització de tesi doctoral destinats a estudiants de doctorat en ciències de la salut que estiguin esgotant una beca predoctoral concedida en concurrència competitiva, i que estiguin matriculats en el programa de doctorat en salut de la UdL. La Diputació de Lleida col·labora en les actuacions relacionades amb la promoció i el benestar dels ciutadans que viuen en els municipis de la seva demarcació, entre les que es troben les activitats relacionades amb la salut prestada per entitats que donen assistència sanitària en el camp de l'atenció sanitària especialitzada i que desenvolupen al mateix temps activitats de recerca i docència, amb la finalitat de millorar directament i indirectament la qualitat de vida dels ciutadans.   Al llarg dels anys, l'IRBLleida -una entitat sense ànim de lucre, que va néixer l’any 2004 amb la signatura d'un acord de col·laboració entre l'ICS, la Fundació Dr. Pifarré i la Universitat de Lleida (UdL)-, ha anat consolidant la recerca biomèdica com a mitjà per millorar la salut de la població i facilitar una activitat assistencial òptima en situacions de malaltia. La interacció entre els professionals d'ambdues institucions ha de permetre sinèrgies que facilitin aquesta tasca.   Actualment, l'IRBLleida pretén definir i potenciar objectius prioritaris de recerca que permetin diferenciar el centre com un àmbit de recerca competitiu i atractiu per als professionals de Catalunya i de la resta de l'Estat, així com potenciar projectes competitius que permetin l'assoliment de resultats rellevants i la formació de nous investigadors, establint la recerca com una activitat important dins de l'àmbit hospitalari amb tot el que això comporta. Principalment, cal que els professionals mèdics tinguin reconeguda aquesta activitat i disposin del temps necessari per a desenvolupar una recerca competitiva.   Per la seva part, el Servei Català de la Salut té encomanat pel Departament de Salut l'assegurament sanitari dels ciutadans per garantir la salut i el benestar de les persones com l'objectiu de primer ordre que respon  a un dret fonamental, compartit per les administracions i entitats compareixents amb competències en aquestes matèries que consideren fonamental aprofundir en una comprensió integrada dels serveis i, en conseqüència, estimen imprescindible aprofitar les sinèrgies que tenen a l’abast al territori per aquests temes.

Summary: La Diputació de Lleida destina 279.000 euros a la recerca hospitalària a la demarcació


Els Mossos d'Esquadra van detenir aquest dimarts un home de 23 anys, veí de Lleida i nacionalitat marroquina, acusat de robar en un pis de Lleida a mitjans de desembre de 2019. Segons els Mossos, el lladre va entrar per la força en un habitatge del carrer Paer Casanoves i es va endur joies i un televisor. Llavors es va obrir una investigació i fa uns dies van localitzar algunes de les joies robades en una botiga de compra-venda d'or de la ciutat. Els agents van detenir la persona que les havia venut i va quedar en llibertat després de declarar. Va explicar que un home li havia demanat que l'ajudés a vendre les joies perquè ell no tenia papers ni documentació però que les joies eren de la seva mare.  Finalment els Mossos han pogut localitzar el presumpte lladre al carrer Comptes d'Urgell de Lleida i està pendent de declarar davant del jutge.

Summary: Detenen un home acusat de robar joies en un pis de Lleida i vendre-les en una botiga de compra-venda d'or


Salvador Dalí menjant garotes, el taller del geni surrealista amb obres com el Crist de Sant Joan de la Creu a mig fer o Gala relaxada i somrient mirant a càmera des de Portlligat. Són només algunes de les fotografies de la vida quotidiana de Gala i Dalí que va fer el fotògraf català Ricardo Sans entre els anys 1949 i 1956 i que es podran veure a l'exposició temporal del Castell de Púbol (Baix Empordà) a partir del 15 de març. En total, són 90 instantànies seleccionades de la col·lecció de 900 del fons de Sans que la Fundació Gala-Salvador Dalí ha comprat a la família del fotògraf. La directora dels Museus Dalí, Montse Aguer, ha detallat que el matrimoni apreciava molt l'obra de Sans. Tant, que van conservar 164 instantànies i en van seleccionar nou per al collage de la Sala dels Armaris de Portlligat.  Dalí i Ricardo Sans es van conèixer l'any 1949 quan el fotògraf va visitar Portlligat acompanyat del cosí del pintor, Gonçal Serraclara, i un amic. Ja en aquesta primera trobada, Sans, que va estudiar la carrera de Dret però va acabar dedicant-se a la fotografia, fa el primer reportatge al geni surrealista. Una d'aquestes instantànies, feta en color, es va convertir en la sobrecoberta de l'edició castellana del llibre 50 secrets màgics per pintar, en el qual Dalí donava consells als pintors sobre aspectes com la il·luminació del taller.  A partir d'aquí, la relació entre Sans i el matrimoni va anar en augment. Aguer apunta que segurament la passió del fotògraf per Wagner, compartida amb el pintor empordanès, va ser un dels nexes d'unió. D'aquesta manera, Sans va aconseguir captar escenes quotidianes de Gala i Dalí. En total, va crear una col·lecció de 900 fotografies relacionades amb la parella i que la Fundació Gala-Salvador Dalí ha comprat a la família del fotògraf.  Les comissàries de l'exposició temporal, Rosa M. Maurell i Cuca R. Costa n'han seleccionat 90 per a la mostra. És la primera vegada que el Castell de Púbol, que fa 20 anys que fa exposicions temporals, exhibeix obra d'un fotògraf català. L'exposició es divideix en quatre àmbits: retrats de Salvador Dalí, retrats de Gala, imatges de la parella i Portlligat. En la sèrie de fotografies de Sans pràcticament desapareix el personatge mediàtic i aflora el Dalí més proper, més espontani i íntim. Es veu, per exemple, Dalí dins la llar de foc del menjador de Portlligat. En aquesta instantània, el fotògraf fa servir la tècnica de la doble exposició que acaba creant un efecte com "de somni" perquè el cos del pintor està quiet mentre que mira a banda i banda, segons ha explicat la comissària Rosa M. Maurell.  També hi ha una sèrie de fotografies de Dalí menjant garotes o jugant a espases amb un nen. No totes les instantànies són a Portlligat, també n'hi ha, per exemple, de Salvador Dalí a Barcelona.   El segon àmbit és el centrat en Gala, amb totes les imatges inèdites excepte una del seu perfil. Les comissàries han ressaltat que no és habitual veure fotografies d'ella en un posat tan distès, com les que va aconseguir captar Sans. "Se la veu molt còmode davant l'objectiu", ha explicat Maurell.  El taller de l'artista La següent sèrie d'instantànies són de la parella. Apareixen, per exemple, fent un passeig en barca o mirant a càmera amb Cadaqués al fons l'any 1954. Les comissàries han destacat que Sans era un fotògraf molt metòdic i tenia l'arxiu numerat sempre amb quatre dígits. Els dos primers feien referència a l'any i, per això, han pogut datar sense cap dificultat quan es van fer.  L'última part de la mostra retrata espais de Porlligat. Les fotografies permetent veure els canvis que va anar fent al casa any rere any i són testimoni de la transformació de la residència dels Dalí. Sans fa retrats de Dalí al seu entorn de treball, acompanyat de les tele que pinta en aquell moment com el Crist de Sant Joan de la Creu, la Madona de Portlligat, Galatea de les esferes o Retrat de Gala amb símptomes rinoceròntics.   A l'exposició també hi ha documentació, com cartes que Dalí va escriure a Sans donant-li indicacions sobre com volia que fossin algunes fotografies que després el pintor usava com a referència a l'hora de pintar.  El president del Govern, Carles Puigdemont, ha visitat l'exposició temporal i ha ressaltat que aquest tipus de mostra contribueixen a acomplir dos objectius. El primer, descentralitzar la cultura i que no només Barcelona concentri activitat museística i el segon, atraure públic perquè, segons ha lamentat, durant el darrer anys només el 40% dels catalans van visitar algun museu.

Summary: Púbol reuneix 90 fotografies amb les que Ricardo Sans va captar la vida quotidiana de Gala i Dalí a Portlligat


El conductor d'un vehicle ha mort aquest dissabte al vespre després d'accidentar-se a l'autopista AP-7, al terme municipal de Sant Celoni (Vallès Oriental). L'accident ha tingut lloc a les 20.19 hores i, concretament, al punt quilomètric 104 de la via. Per causes que encara es desconeixen, el vehicle ha donat varies voltes de campana. El conductor que ha resultat mort era l'únic ocupant del vehicle.

Summary: Mor el conductor d'un cotxe a l'AP-7, a Sant Celoni


El Govern fa una lectura positiva de les dades de l’enquesta de població activa (EPA) del tercer trimestre que s’han publicat aquest dijous. En una roda de premsa, el conseller d’Empresa i Ocupació, Felip Puig, ha valorat positivament la disminució de la desocupació en 66.000 persones i ha sentenciat que aquestes xifres mostren que l’economia catalana “està guanyant la batalla contra l’atur” i que “s’està generant esperança i confiança entre la gent que busca feina”. El conseller ha destacat que actualment la taxa d’atur és ara del 17,5% quan fa un any superava el 20% i ha comparat aquestes dades amb les de la resta de l’Estat, on la desocupació frega el 21,2%. “Si no tinguéssim l’efecte que Catalunya és la locomotora en la creació d’ocupació del conjunt de l’Estat, la taxa d’atur de l’economia espanyola seria del 21,9%”, ha apuntat Puig. Per tot això, el conseller ha celebrat que aquest ha estat “un bon tercer trimestre”, amb taxes de desocupació que “acosten l’economia catalana a nivells de 2009 o 2010”. El titular d’Empresa ha volgut posar èmfasi en la “visió anual” de les dades de l’EPA i ha sentenciat que “l’obsessió nacional és la creació d’ocupació i la lluita contra l’atur”. El titular d’Empresa i Ocupació ha destacat especialment el bon comportament de la indústria en la EPA d’aquest tercer trimestre, que registra el creixement més gran de l’ocupació en termes relatius, tot i que l’increment més gran en termes absoluts correspon al sector dels serveis. Com a nota negativa, Puig ha reconegut que creix més l’ocupació a temps parcial que a temps complet en termes trimestrals, però ha assenyalat que aquesta tendència s’inverteix quan s’estudien les dades en termes anuals. “S’està millorant la qualitat de la contractació al mercat laboral”, ha sentenciat Puig. Durant la roda de premsa, Puig també ha celebrat que aquest any 2015 s’està consolidant el punt d'inflexió que va viure el mercat laboral durant el 2014.  Segons les darreres dades de l'EPA, actualment hi ha 659.600 persones sense feina, 66.500 menys que en el tercer trimestre del 2014. Entre el juliol i el setembre van crear-se a Catalunya 35.800 llocs de treball, mentre que la població activa es va reduir en 30.800 persones durant aquests tres mesos.

Summary: El Govern destaca que les dades de l’EPA mostren que l’economia catalana “està guanyant la batalla contra l’atur”


L'editorial Sembra Llibres recuperarà la novel·la de Manuel de Pedrolo 'Acte de Violència', escrita el 1961 però no publicada fins al 1975 a causa de la censura franquista. La novel·la, que va guanyar el premi Prudenci Bertrana el 1968, tornarà a les llibreries pel març. Sembra Llibres qualifica l'obra de "clàssic contemporani" i subratlla que tot i tenir més de mig segle, "manté una actualitat i una vigència absolutes". Hi apareixen conceptes com desobediència civil, vaga indefinida, drets socials, alliberament col·lectiu, periodisme servil o compromís intel·lectual. "És el Pedrolo més polític que creu en el poder de la literatura com a eina de transformació social", s'indica des de l'editorial. 'Acte de violència' situa l'acció en una ciutat oprimida paralitzada per un alçament popular pacífic sota la consigna 'quedeu-vos tots a casa'. L'acció aconsegueix aturar l’economia i el transport, buidar els carrers i fer trontollar la tirania que els governa. Des de l'editorial es qualifica el llibre, "sense cap mena de dubte", com una de les obres més rellevants i representatives del Pedrolo combatiu. L'edició que es publicarà pel març incorpora un pròleg de Cesk Freixas, cantautor que va incloure al seu disc 'Tocats pel foc' la cançó 'Acte de violència', inspirada en la trama de la novel·la. Manuel de Pedrolo (l’Aranyó, 1918 - Barcelona, 1990) és autor, entre d'altres, de 'Mecanoscrit del segon origen', la novel·la més venuda en llengua catalana. El compromís amb la llibertat del seu poble i la justícia social es manifesten en bona part de la seva obra, guardonada amb el Premi d’Honor de les Lletres Catalanes.

Summary: Una editorial recupera 'Acte de violència', una novel·la de Manuel de Pedrolo censurada pel franquisme


L'Open Arms ha pogut salpar aquesta tarda del port de Barcelona per transportar material humanitari al Mediterrani. El vaixell ha hagut de retardar la sortida des de divendres passat pel mal temps. La previsió és més favorable després del migdia. El Ministeri de Foment va autoritzar el vaixell la setmana passada a tornar al mar després de 100 dies de bloqueig al port. Ara bé, no podrà efectuar tasques de rescat de persones, sinó que haurà de limitar-se al transport d'ajuda humanitària. "La bandera de Sant Jordi ens retorna a l'Egeu amb 20 tones d'ajuda humanitària", han piulat a Twitter. El 8 de gener, el govern espanyol va denegar a l'Open Arms el permís per sortir a fer missions de rescat amb l'argument que Itàlia i Malta no els deixarien desembarcar i que el vaixell no reuneix les condicions necessàries per portar els nàufrags fins a Espanya. L'alcaldessa de Barcelona, Ada Colau, ha denunciat la "hipocresia" del govern de Pedro Sánchez per deixar sortir el vaixell però sense deixar-li fer la "seva funció específica, que és salvar vides". Colau ha lamentat el canvi de política del PSOE en aquesta matèria després de permetre l'arribada de l'Aquarius a l'inici del mandat.

Summary: L'Open Arms salpa per transportar material humanitari al Mediterrani després de més de 100 dies bloquejat al port


El ministre d'Educació, Cultura i Esport, Íñigo Méndez de Vigo, ha lamentat aquest dijous la mort d'exconseller de la Generalitat Joaquim Molins, als 72 anys. A través d'un comunicat, el també portaveu del govern espanyol ha destacat que va ser "un gran renovador de la política catalana en la complexa Espanya de la transició" i el seu "afany i capacitat de consensuar les diferents estratègies de les forces polítiques espanyoles". Méndez de Vigo també ha recordat la "inquietud cultural" que sempre va manifestar Molins i que el va portar a presidir, entre el març del 2013 i l'octubre del 2016, el patronat de la Fundació del Gran Teatre del Liceu de Barcelona. Íñigo Méndez de Vigo ha subratllat que tot i que la salut el va obligar a deixar la presidència de la Fundació del Liceu, es va mantenir "vinculat al coliseu com a vocal del patronat fins a la seva mort". I recorda que el president del govern espanyol, Mariano Rajoy, va entregar a Molins el 2017 la Gran Creu de l'Ordre Civil d'Alfons X el Savi.

Summary: Méndez de Vigo destaca que Joaquim Molins va ser un "gran renovador de la política catalana"


El president de la Crida, Jordi Sànchez, ha defensat que reordenació de l'espai de JxCat sigui una suma de persones i no de partits. "No serà la refundació de res" ha afegit per després avisar el PDeCAT que cal una "nova organització política". En una entrevista presencial a Rac 1, Sànchez ha criticat que la taula del diàleg sigui només una fotografia i ha considerat que seria un "fracàs estrepitós" que només servís per resoldre la situació dels polítics presos ja que, segons ha defensat, ha de resoldre el conflicte polític. Sànchez ha situat les pròximes eleccions catalanes "com a molt tard al gener" i ha assenyalat que el Tribunal Suprem "ha marcat la pauta" amb la probable inhabilitació del president de la Generalitat, Quim Torra.

Summary: Sànchez avisa el PDeCAT que la reordenació passa per una "nova organització política": "No serà la refundació de res"


L'alcalde de Tortosa, Ferran Bel, ha tornat a repetir que sobre el futur del monument franquista del riu Ebre només respondrà al mandat del ple del consistori, en el qual s'ha optat per impulsar una consulta popular. "A mi l'única institució que m'obliga és aquesta sessió plenària i faré el que aquesta sessió plenària digui", ha dit. Aquesta ha estat la breu resposta de Bel a la pregunta la Comissió per la retirada de símbols franquistes de Tortosa que ha fet ús del dret d'intervenció del nou reglament de participació ciutadania per qüestionar si el consistori "desobeirà l'acord del Parlament de Catalunya". La portaveu de la comissió, Esther Baiges, ha considerat la resposta "fora de lloc" i no adequada en una societat democràtica, tenint en compte que el monument representa un conflicte que no és estrictament local. La sessió plenària de Tortosa ha començat aquest dilluns amb la pregunta de la Comissió per la retirada de símbols franquistes de Tortosa que ha usat al dret d'intervenció al ple. La portaveu de l'agrupació, Esther Baiges, ha exposat els motius que defensen per la reiterada i museïtzació del monument franquista que han titllat de "llosa clavada al mig del riu" Ebre. La comissió ha preguntat al consistori municipal si "desobeirà l'acord del Parlament de Catalunya, representant de la sobirania del poble català, i màxim òrgan legislatiu del país,  després que aquest l'haja instat a retirar el monument del riu sense consulta prèvia i la resta de símbols i noms franquistes de Tortosa?". La resposta l'ha donat, breu, l'alcalde Ferran Bel. "A mi l'única institució que m'obliga és aquesta sessió plenària i faré el que aquesta sessió plenària digui", ha dit.  Baiges ha reconegut que no esperaven una altra contesta i que aquesta ha estat "clara" però no adequada. "Està fora de lloc dir que només es deu a les decisions del ple en una societat democràtica. No és el que correspon. Tant la Batalla de l'Ebre com el monument del mig del riu no són un tema local i hi ha una declaració del Parlament, que se suma a les que ja teníem, que haurien d'escoltar i haurien de reconsiderar", ha defensat la portaveu de la Comissió per la retirada dels símbols franquistes. Justament la reflexió dels regidors i l'alcalde era l'objectiu de traslladar la preguntar al ple. "Esperem que la resta de formacions tingui un punt de reconsideració del que hem vingut a plantejar", ha demanat Baiges. De fet, en els propers dies es tornaran a reunir amb tots els grups polítics municipals per mirar d'aturar la consulta popular.  La Comissió per al retirada dels símbols franquistes també ha criticat que l'alcalde de Tortosa estigui "fent campanya" als mitjans de comunicació per justificar la consulta sobre el monument. "Si la consulta va endavant, seguirem fent pedagogia del que representa el monument franquista", ha apuntat Baiges. La comissió ha insistit que no planteja que s'oblidi la memòria història sinó tot el contrari. "Pensem que l'hem de dignificar i recuperar però un monument d'enaltiment al franquisme no pot estar a la via pública", han defensat. L'entitat ha advocat perquè s'aprofiti aquesta "oportunitat històrica" per plantejar un centre d'interpretació de la Batalla de l'Ebre a la ciutat.

Summary: L'alcalde de Tortosa reitera que només es deu al mandat del ple per decidir el futur del monument franquista


1.868 estudiants han començat aquest dimarts les Proves d'Accés a la Universitat (PAU) a les comarques de Lleida, 50 més que l'any passat (1.818). En concret, 1.612 són alumnes que han acabat aquest curs el Batxillerat, 165 es presenten a la selectivitat per lliure (provenen de Batxillerat d'altres anys però no havien fet les PAU, volen millorar nota o només s'examinen assignatures de la fase específica), i 91 provenen de Cicles Formatius de Grau Superior (s'examinen d'alguna assignatura de la fase específica). La demarcació de Lleida compta amb vuit tribunals, set a la capital del Segrià i un altre a la Seu d'Urgell. Les PAU es divideixen en dues fases: la fase general, que és obligatòria i consta d'un total de cinc exàmens, i la fase específica, que és voluntària i serveix per apujar nota. Les proves, que s'allargaran fins dijous, han arrencat aquest matí amb els exàmens de Llengua castellana i literatura i Llengua catalana i literatura. Les notes es coneixeran el 27 de juny.

Summary: Arrenquen les proves de la selectivitat per a 1.868 estudiants lleidatans, cinquanta més que l'any passat


El primer secretari del PSC, Miquel Iceta, s'ha pronunciat sobre l'acostament de postures entre el president de la Generalitat, Carles Puigdemont, i la CUP, de cara a la moció de confiança i a la negociació dels pressupostos i també perquè es culmini el procés sobiranista aquesta legislatura. En una atenció als mitjans en el marc de la Festa Major de Bellvitge, a l'Hospitalet de Llobregat, Iceta ha advertit que refermar una "línia independentista unilateral exprés" és un "error" que "la majoria dels catalans no compartim" i que "ens pot  situar en un problema de difícil solució". Iceta també veu amb bons ulls la postura del secretari general del PSOE, Pedro Sánchez, de trobar una "alternativa" a un govern del PP amb el suport de Podemos i C's, però on tampoc es descarta el "diàleg" amb ERC o el Partit Demòcrata Català. Iceta ha recordat que Sánchez ha ratificat aquest dissabte en el marc de la Festa de la Rosa a Galícia que explorarà la possibilitat d'una majoria alternativa "amb les forces del canvi". Una postura a la que el líder del PSC hi dóna suport però on ha remarcat que cal "discreció" en les converses i "voluntat" per part de les formacions implicades de fer efectiu aquest canvi. "Rajoy també va parlar amb tothom i jo en el seu moment ho vaig valorar positivament", ha dit Miquel Iceta, qui ha lamentat que actualment "la política espanyola està mancada de diàleg". "Creiem que unes terceres eleccions és la darrera de les opcions a considerar", ha assegurat. I per aquest motiu, ha defensat un "diàleg obert i amb tothom" però que es recondueixi per una via marcada per la "coherència política i ampli suport parlamentari". Sobre Catalunya i el procés, també ha volgut deixar clara la postura socialista, especialment a les reivindicacions d'Esquerra Republicana de Catalunya (ERC) i el Partit Demòcrata Català (PDC). "És veritat que hi ha reivindicacions que no tenen cabuda en un pacte d'aquesta natura, com un referèndum de la independència", ha assenyalat. "I val la pena que ho sapiguem abans de començar per no aixecar falses expectatives i no arribar a frustracions", ha afegit. Crítiques a la possibilitat que l'exministre Soria ocupi un alt càrrec al Banc Mundial En el contacte informatiu, Miquel Iceta ha assenyalat que el fet que l'executiu de Rajoy hagi designat l'exministre d'Indústria, Energia i Turisme, José Manuel Soria, a ser membre del Banc Mundial, demostra que l'estat espanyol necessita un canvi. "Pel seu coneixement del sistema bancari de Panamà o de les Bahames", ha ironitzat el primer secretari del PSC fent referència a la dimissió de Soria  a l'abril per haver aparegut el seu nom als anomenats 'Papers de Panamà' i a la sospita de fer ús de societats per a l'evasió d'impostos. Si la candidatura de l'exministre prospera, cobraria un sou net d'uns 225.000 euros anuals, lliures d'impostos.  Primàries al PSC Preguntat sobre que l'alcaldessa de Santa Coloma de Gramenet, Núria Parlón, es postuli per optar al càrrec de primer secretari del PSC en unes primàries que es celebrarien el 15 d'octubre –tres setmanes abans del Congrés ordinari del partit-, Iceta ha expressat el seu "respecte" davant la decisió de Parlón i de qualsevol altre militant socialista que també vulgui optar a liderar la formació. Ha assenyalat que fer primàries és un "procés bo per al partit" i ha assegurat que sigui qui sigui el líder del PSC "el partit seguirà unit al voltant del seus valors, la seva organització" i també per aconseguir reptes marts com "trobar una solució de l'encaix de Catalunya a la resta d'Espanya".

Summary: Iceta alerta a Puigdemont i la CUP que seguir una "línia independentista unilateral exprés" és un "error"


Un centenar de metges s'han plantat aquest dijous al migdia a Tarragona per exigir millores laborals i assistencials en el quart dia de vaga. Mentre el sindicat Metges de Catalunya i Salut acosten posicions, els metges tarragonins avisen que no defalliran en les seves reivindicacions. "Hem dit prou, no podem més, la situació és insostenible per culpa d'una mala gestió crònica de fa anys", es lamenta Noèlia Gómez, metgessa de família al CAP de la Canonja. Té una llista d'espera de cinc setmanes. "Vull arribar i no puc, sortim cada dia amb la sensació de la feina mal feta i això et crema", diu. El delegat a Tarragona del Sindicat Metges de Catalunya i secretari de la Junta de Personal de Primària a Tarragona, Francesc Duch, s'ha mostrat satisfet de la resposta dels professionals i també dels usuaris. "La gent ha aguantat bé aquests quatres dies i estem gratament sorpresos d'aquesta resposta, i també per part dels propis usuaris; és extraordinari, no havia passat mai, això demostra que tothom ha entès que es tracta d'una lluita per millorar les condicions de l'atenció primària", ha afegit Duch, el qual confia en la possibilitat que s'accepti la proposta de la Generalitat i que podria portar a desconvocar la vaga de cara a la darrera jornada de divendres. En el quart dia de vaga, metges provinents de tot el territori tarragoní, de municipis com Tarragona, Montblanc o Valls, s'han concentrat a les portes de gerència de l'ICS, dins del recinte de l'Hospital Joan XXIII de Tarragona, per exigir menys càrrega sanitària, amb una pancarta sindical amb el lema "En lluita", i cridant  consignes com "volem més temps pels nostres pacients", "menys burocràcia a la primària" i "menys corbates i més bates blanques".  Molts facultatius com la Noèlia Gómez estan "cremats" per l'acumulació de pacients i la falta de temps per atendre'ls degudament. Un pediatra de Valls, per exemple, explica que, en una jornada normal de matí, pot atendre entre 25 o 30 nens, però que la xifra es pot disparar fins als 50, i, sumant matí i tarda, una línia pediàtrica en pot acumular un centenar. Apunta que la derivació dels pacients de menor complicació a infermeria pediàtrica pot ser una solució.  "A Tarragona és més un problema de reorganització que no pas per dèficit de metges, s'ha de reestructurar perquè algunes àrees assistencials estan sobrecarregades i d'altres van més alliberades", ha constatat Duch. El president del Col·legi Oficial de Metges de Catalunya, Fernando Bizcarro, ha recordat la problemàtica de les jubilacions sense substitució. "En deu anys ens plegaran 1/3 dels metges, cal tenir un recanvi i fer que la zona resulti atractiva", ha advertit.

Summary: Un centenar de metges es planten a Tarragona per exigir millores laborals i assistencials en el quart dia de vaga


L'advocat de Santi Vila, Juan Segarra, ha assegurat en el seu informe final al Tribunal Suprem que si el seu client no va dimitir abans del Govern va ser perquè "se senti més útil dins que a fora" i perquè estava "convençut" de trobar una "solució dialogada" i evitar l'aplicació del 155. I ha negat que Vila desobeís argumentant que "l'únic que estava en les seves mans per atendre els requeriments del TC i intentar aturar aquelles iniciatives que pretenien aprovar la DUI". Segarra ha adduït "discrepàncies" amb el Govern i, per exemple, ha dit que l'aprovació de l'acord de Govern del 6 de setembre per assumir col·legiadament les despeses va ser un "acord polític" que va servir per "escenificar un consens que realment no existia" i que havia de "tranquil·litzar" aquells que, com Vila, "actuaven amb la creença que tot es finançava amb recursos privats". Per Segarra, la fiscalia "desconeix obertament la realitat" quan parla d'una acció conjunta dels acusats. La defensa de Vila ha demanat l'absolució del seu client per desobediència i malversació, els dos delictes dels que se l'acusa. Segarra ha defensat que Vila no va desobeir i ha assegurat que va complir amb els requeriments del Tribunal Constitucional: "Es va abstenir de dictar resolucions per organitzar el referèndum i va donar ordres a la conselleria de no fer despeses". A més, ha assegurat que va "reprovar" la llei de desconnexió. Segarra ha assegurat que Vila no va voler anar a la candidatura de Junts pel Sí (JxSí) per ser "contrària als seus principis i posicionament polític moderat, sempre contrari a la via unilateral", i que posteriorment va formar part d'un Govern "multicolor" que va tenir "discrepàncies internes des del principi".  "Aquestes discrepàncies tenen lloc a la presa de posicions polítiques per impostar un consens que en realitat no existia", ha dit, perquè "després de l'aprovació de transitorietat jurídica la va reprovar públicament, entenent després de la suspensió del TC que el referèndum va mutar a una mobilització política i que el seu resultat no legitimava la via unilateral". També ha defensat que Vila va "intentar una aproximació amb el govern espanyol per evitar el xoc institucional i el 155", i que va dimitir "frustrats" per no haver aconseguit una "solució dialogada". D'aquesta manera, Segarra considera que parlar d'un acord conjunt entre els acusats, com sosté la fiscalia és "desconèixer obertament la realitat". De fet, creu que el ministeri públic "ha pecat de falta d'invididualització". Pel que fa a l'acord de Govern del 6 de setembre, Segarra ha dit que va ser un "acord polític" que va servir per "escenificar un consens que realment no existia" i "per a la tranquil·litat d'aquells que, com Santi Vila, actuaven en la creença que tot es finançava amb recursos privats". Segarra ha assegurat que no hi ha "cap expedient" en base a aquest acord i que, de fet, no hi va haver "cap execució". I ha afegit que "si l'acord no va donar lloc a l'execució de cap fet, no hi pot existir coautoria executiva". I, a més, ha remarcat que Vila "va donar ordres de no incoar cap despesa en relació a l'1-O i no fer ús de cap local". A més, l'advocat de Vila ha recordat al tribunal que no era diputat del Parlament, desvinculant-se així de les decisions preses a la cambra catalana.

Summary: La defensa de Vila nega que desobeís perquè va intentar aturar la DUI des de dins del Govern


El govern municipal de Premià de Mar compta amb la majoria de tres quartes parts del plenari –tretze dels disset regidors–, després que s'hagi acordat la incorporació del tres regidors del PSC a l'executiu local, que fins ara configuraven els grup de CiU i ERC. De fet, el PSC venia col·laborant amb l'equip de govern darrerament i ja va participar en l'aprovació de les ordenances fiscals i els pressupostos de 2016 i 2017. El pacte es circumscriu estricament a qüestions que afecten el municipi i cada grup mantindrà la seva llibertat de vot en aquells debats de tipus ideològic. Pel que fa al cartipàs, l'alcalde, Josep Triadó, ha delegat en el grup socialista les àrees de Participació Ciutadana, Cooperació i Solidaritat, que liderarà la portaveu del PSC a l'Ajuntament, Inma Fernández. A l'oposició resten els dos regidors de Crida Premià de Dalt i els dos del PP. La remodelació del govern municipal entrarà en vigor l'1 de febrer.

Summary: El PSC s'incorpora al govern municipal de CiU i ERC a Premià de Dalt


Els consumidors de gas de l'Estat espanyol hauran d'assumir amb les seves factures d'aquest 2017 el pagament de 96.383.024 euros per sufragar la indemnització a l'empresa promotora i el manteniment del fracassat projecte Castor. Amb les instal·lacions hibernades i a l'espera que el govern espanyol prengui una decisió previsiblement definitiva sobre els seu futur, el rebut del gas torna a incloure –després de la primera consignació el passat 2016- una partida milionària per retornar el crèdit bancari subscrit per Enagás a compte dels drets de cobrament al llarg de 30 anys després que l'executiu del PP aprovés per decret el pagament una indemnització de 1.350 milions d'euros a Escal UGS. La partida, que figura a l'ordre del Ministeri d'Energia publicada al BOE a finals de l'any passat establint els peatges i cànons del sistema gasista per enguany, ascendeix exactament a 80.664.725 euros. A aquesta xifra se li han de sumar els 15.781.229 euros que rebrà Enagàs Transporte per als "costos provisionals d'operació i manteniment" de les instal·lacions hibernades aquest 2017. Una xifra molt pròxima als 17,70 milions que costa el manteniment de l'únic magatzem de gas submarí operatiu a l'Estat espanyol, el de Gaviota, al País Basc. Sota l'epígraf de l'article 7, "Reconeixement retribucions de conformitat amb el Reial Decret-llei de 13/2014 de 3 d'octubre", i pràcticament sense fer cap referència explícita a la denominació "projecte Castor" al llarg de tota l'ordre, el Ministeri d'Energia reconeix el pagament dels prop de 80,66 milions d'euros "als titulars del dret de cobrament amb càrrec al sistema gasista". Darrere d'aquesta críptica presentació s'amaga l'aprovació de la segona anualitat per amortitzar el crèdit contret per Enagás amb Banc de Santader, Caixabank i Bankia que va permetre Escal UGS cobrar en poc més d'un més els 1.350 milions d'euros de la indemnització aprovada pel govern del PP l'octubre de 2014. La xifra consignada per aquest capítol al 2017 és exactament la mateixa que la de la primera anualitat de l'any passat: 80,66 milions d'euros.  Juntament amb aquesta partida, i sempre d'acord amb el mateix decret, el Ministeri d'Energia reconeix com a "costos provisionals d'operació i manteniment" per aquest 2017 un total de 15,72 milions d'euros a la societat Enagás Transporte, l'encarregada d'implementar aquestes tasques. Uns costos que, segons l'ordre, s'hauran de justificar "amb la corresponent auditoria i es determinaran amb caràcter definitiu per ordre del Ministeri". La xifra és també clavada a l'aprovada pel passat 2016. Tot i que el govern espanyol havia deixat caure, després d'assumir 17 milions d'euros per a la hibernació de les instal·lacions, que el manteniment no resultaria tant costós, la xifra es manté gairebé en termes molts similars. El cost de mantenir tancat i hibernat el projecte Castor és, fins i tot, pràcticament equiparable al de l'únic magatzem de gas submarí en funcionament a l'Estat espanyol, el de Gaviota, a la costa del País Basc. Segons consta a l'ordre publicada al BOE, el seu cost provisional de manteniment per a l'any 2017 serà de 17,70 milions d'euros. Els magatzems subterranis terrestres de Serrablo i Yela, suposaran 7,77 i 4 milions respectivament. Així doncs, la xifra es força similar a la prevista en el primer any d'amortització del crèdit, el passat 2016, quan el llavors Ministeri d'Indústria va acordar destinar 101 milions d'euros per a la factura del gas a finançar  el forat deixat per un projecte que va arribar causar més de 1.000 terratrèmols després de les proves d'injecció el setembre de 2013. La principal diferència, respecte el 2017, era la inclusió d'una partida de 4,56 milions d'euros a Escal UGS més pel manteniment de les instal·lacions entre octubre i novembre de 2014, quan Enagás es va fer càrrec de les instal·lacions. Segons va anunciar el mateix govern espanyol l'octubre de 2014, en el moment de l'aprovació del decret, el Castor tindria un cost d'uns 100 milions a l'any al llarg de tres dècades. L'Organització de Consumidors i Usuaris, OCU, va calcular, però, que en total, incloent l'operació financera i els corresponents interessos que podrien créixer a mesura que s'esgota el temps de l'amortització, el bony podria acabar superant de llarg els 4.700 milions d'euros. L'executiu del PP en cap moment ha detallat o refermat els seus càlculs inicials, com tampoc ha desmentit els projeccions de l'OCU.   A l'espera que el govern espanyol prengui una decisió sobre el futur del projecte Castor –el Massachusetts Institute of Technology havia de lliurar un informe al respecte a Enagás el passat mes de novembre però encara es desconeix si s'ha lliurat o el seu contingut- l'empresa que va promoure el magatzem de gas submarí, Escal UGS –en mans, majoritàriament, del grup ACS de Florentino Pérez-  ha percebut ja més de 1.760 milions d'euros després de renunciar al projecte. A més dels 1.350 milions d'euros de la indemnització, i els 110 a compte que havia rebut fins 2012, el govern espanyol en funcions va autoritzar el pagament de 295 més per la retribució entre juliol d'aquest any i l'extinció de la concessió a finals de 2014 que va suposar l'extinció de la concessió, a banda dels 4,56 milions d'euros ja esmentats de 2014 en concepte de manteniment.  "Vergonya" en temps de pobresa energètica "Els únics als quals s'ha afavorit és a l'empresa responsable d'aquesta negligència", subratlla la portaveu de la Plataforma Ciutadana en Defensa de les Terres del Sénia, Cristina Reverter. L'entitat, que ha denunciat la indemnització a les institucions europees –com ha fet la patronal Cecot o la mateixa Generalitat ha portat davant el Tribunal Suprem- considera una "vergonya" la nova ordre de peatges i cànons del sistema gasista. Especialment, en un moment socialment delicat per a moltes persones. "Realment és molt injust és que moltes famílies, en ple hivern, estiguin en situació de pobresa energètica, que volen no poden pagar la llum, que se'ls talla el subministrament i se les desnona, i estiguem entaforant baix del mar molts milions d'euros. Molts representants polítics ho veuen com a normal, perquè és un sobrecost que s'ha de pagar ja que algú al seu dia va fer malament les coses. Però el pitjor és que ho considerin normal: això no pot passar en un estat democràtic, com ens omplim la boca", ha argumentat Reverter. Un projecte, recorden, "mal fet d'inici, ple d'erros i amb un impacte sense precedents" al territori que els ciutadans continuen pagant, malgrat trobar-se inacabat, hibernat i no tenir utilitat. La similitud dels costos de manteniment amb el magatzem de Gaviota els resulta, en aquest sentit, flagrant. "A diferència de Gaviota, Castor no funciona ni presta cap servei als usuaris i, per tant, dubtem molt de l'aplicació d'una tarifa per un servei que no es presta.  És un projecte hibernat, no funcional. No sabem fins a quin punt això és legalment és acceptable, perquè genera uns sobrecostos que els consumidors no van autoritzar amb les seves companyies de gas. Europa ja va dir va uns mesos que la seva gestió havia estat desastrosa. No és acceptable arribar al segle XXI pagant per un servei fantasma", ha tancat Reverter.

Summary: El projecte Castor costarà 96,38 MEUR als consumidors de gas de l'Estat espanyol aquest 2017


Diversos col·lectius ecologistes han convocat mobilitzacions aquest dissabte per exigir la reducció "dràstica" del vehicle privat. Les organitzacions demanen "més contundència" de les administracions per "transformar la mobilitat sostenible" i "protegir la salut de les persones". La campanya, sota el lema 'Confinem els cotxes. Recuperem la ciutat!', ha arrencat aquest cap de setmana amb mobilitzacions a Vilassar de Mar –on s'ha tallat l'N-II durant unes hores-, a Lleida a l'avinguda Catalunya i a Santa Coloma de Gramenet a la rotonda de l'avinguda Generalitat. També hi havia prevista una mobilització a Girona, que s'ha acabat suspenent per poder complir les mesures sanitàries per la covid-19. Les concentracions han estat estàtiques i els manifestants han fet una coreografia conjunta. El dissabte 26 de setembre hi haurà mobilitzacions a Tarragona i a Sabadell, i el 3 d'octubre serà a Barcelona.

Summary: Col·lectius ecologistes es mobilitzen per exigir la reducció "dràstica" del vehicle privat


El col·lectiu de militants d'ERC Primer d'Octubre han explicat aquest divendres que presentaran una esmena a la ponència política presentada per la direcció al proper congrés del partit perquè la formació no descarti la via unilateral. Els membres del corrent intern Joan Puig, Xavier Martínez i Àngel Ruiz han subratllat que per ser fidels al mandat de l'1-O, ERC no pot deixar enrere aquesta via per exercir el dret a l'autodeterminació. Els militants han fet una crida a votar 'si' a la consulta interna sobre la investidura del líder del PSOE per tombar-lo mentre no aposti per una taula de diàleg. En cas que el PSOE i Unides Podem plantegin un acord per dialogar, els militants han reclamat una segona consulta interna per validar una eventual nova posició d'ERC.

Summary: Un col·lectiu d'ERC reclama que el partit no descarti la via unilateral a la ponència política


El diari francès ‘Le Point’ apunta en un article que el canvi d’actitud d’Espanya respecte a la revisió de la directiva sobre treballadors desplaçats podria haver-se produït a canvi del suport de França a l’aplicació del 155. “Rajoy tenia absolutament la necessitat de marxar de Brussel·les amb el suport unànime de la Unió Europea envers el separatisme català. En aquest context, la revisió sobre la directiva de treballadors desplaçats va ser evocada en una reunió entre el president Macron i el president espanyol”, apunta el diari francès. Fins aleshores, el govern espanyol s’havia mostrat reticent a una modificació en la directiva perquè afectava la competitivitat del sector del transport espanyol.   Segons ‘Le Point’, l’acord entre el president espanyol i el francès s’hauria assolit el dia 19 d’octubre, en el marc de la cimera del Consell Europeu a Brussel·les després d’una reunió bilateral del president del govern espanyol, Mariano Rajoy, i del president francès, Emmanuel Macron. Ambdós van acordar que el sector del transport quedaria al marge de la revisió de la directiva fins que s’aprovi una normativa específica sobre aquest sector. La revisió de la directiva de treballadors desplaçats, impulsada principalment pel govern francès, proposa que aquests rebin un salari igualitari al de la resta de professionals que treballen en el país. Actualment, la directiva diu que els treballadors desplaçats han de cobrar, com a mínim, el salari mínim del país en el qual exerceixen. Amb la nova reforma, la Unió Europea espera acabar amb la competència deslleial de les empreses que contracten treballadors d’altres països europeus per estalviar costos.  La posició d’Espanya envers la revisió de la directiva era similar a la dels països de l’est perquè considerava que podia reduir la seva competitivitat. Tot i que el govern espanyol no es mostrava completament en contra de la modificació de la directiva, esperava que es fes una excepció amb el sector del transport per carretera per evitar que les empreses s’haguessin d’adaptar a les legislacions de tots els països pels quals passen el transportistes.

Summary: El diari ‘Le Point’ apunta que França dóna suport al 155 a canvi d’un acord amb Espanya sobre el transport per carretera


“El millor és un govern que d’una vegada per totes paralitzi i posi punt i final als colpistes del 155” ACN Madrid.-El portaveu adjunt d’ERC al Congrés, Gabriel Rufián, ha apostat aquest dimecres per la formació d’un govern a Catalunya el més aviat possible perquè “els nuvis de la mort” (en referència als quatre ministres que van cantar l’himne de la Legió en un acte de la Setmana Santa) “deixin de governar Catalunya sense cap mena de dret”. “El millor és un govern que d’una vegada per totes paralitzi i posi punt i final als colpistes del 155”, ha apuntat abans d’insistir que ERC investirà qualsevol candidat que proposi JxCAT.

Summary: Rufián aposta per formar ja un govern perquè “els nuvis de la mort deixin de governar Catalunya"


Els organitzadors del congrés internacional que l'any que ve reconstruirà la Batalla de l'Ebre, quan es compleixen 80 anys del seu final, volen utilitzar el certamen per salvar i donar a conèixer les 'micro-històries' de la gents i dels pobles de les Terres de l'Ebre que encara no s'han explicat d'un dels conflictes més bàrbars i durs de la Guerra Civil espanyola. Com ha explicat Josep Sànchez Cervello,  catedràtic d'Història Contemporània i degà de la Facultat de Lletres de la URV, la història de la Batalla de l'Ebre va ser "perversa" amb un territori on es va destrossar tot i que va haver de començar de zero. "No és casualitat que tinguem el PIB més baix del país", ha apuntat. El congrés es farà a l'Auditori Felip Pedrell de Tortosa durant dos caps de setmana consecutius, del 28 al 30 de setembre i del 5 al 7 d’octubre del 2018 però també s'hi enllaçaran totes les activitats relacionades que es facin al territori durant l'any que ve.

Summary: Les 'microhistòries' de la gent i els pobles de l'Ebre reconstruiran la Batalla de l'Ebre en el seu 80è aniversari


JARC-COAG ha presentat aquest dijous a Lleida en el marc d'una jornada tècnica noves varietats de farratge més productives i que poden aportar una major quantitat de proteïna per a l'alimentació animal respecte al cultiu tradicional de l'alfals. Segons el sindicat, l'aposta per aquests nous farratges originaris d'altres punts del planeta, com ara el Pasto Mulato, permetria als ramaders poder aprofitar les terres que tenen al costat de l'explotació per conrear-los i obtenir així una despesa en l'alimentació animal. Per tal d'avaluar-ne l'adaptació i rendibilitat al territori, dos o tres productors de la plana de Lleida començaran el mes vinent a sembrar-ne diferents parcel·les. Un d'aquests és el responsable de farratges de JARC-COAG, Robert  Jaimejuan, que es mostra esperançat perquè "funcioni tan o millor que l'alfals". Dos o tres productors lleidatans, d'Alcarràs i també de la zona de la Noguera i l'Urgell, començaran a sembrar d'aquí un mes noves varietats de farratge com ara el Pasto Mulato, la Simbiasa o la Maralfalfa, que ja s'estan implantant al sud de la Península com a alternativa als farratges tradicionals i que "estan donant  millors resultats que l'alfals", segons Jaimejuan. Es tracta varietats d'híbrids nous, semblants a l'alfals, i que s'han obtingut del creuament de varietats de farratge existents. Tot i això, des de JARC-COAG no pretenen que substitueixin les varietats ja existents al territori sinó que puguin ser una alternativa més en les rotacions de conreu i en zones de regadiu com ara l'entorn del Segarra-Garrigues o el canal d'Urgell, entre altres. I és que aquestes noves varietats de farratge poden produir més, uns 20.000 quilos/ha de matèria seca, mentre la producció d'alfals és d'entre 13.000 i 15.000 quilos/ha, i també poden incrementar entre un 30 i un 40% la quantitat de proteïna que aporten per a l'alimentació animal, en comparació a altres farratges que ja s'estan cultivant a Catalunya. En concret, la quantitat de proteïna se situa entre el 15 i un 18%, quan en alfals només s'assoleixen aquests nivells en casos excepcionals de produccions excel·lents.  Aquests nous farratges també tenen cicles de cultius més llargs, es poden anar recollint tot l'any i les plantes assoleixen més alçada, en relació amb altres farratges tradicionals. A més, per la seva fulla més ampla també permeten una recollida més simple i més homogènia i que es pot dur a terme tot el dia, a diferència de l'alfals que només es pot recollir amb humitat. A la vegada, aquestes noves varietats també tenen un bon preu, segons han explicat des de l'organització agrària.      L'objectiu és que els mateixos ramaders puguin cultivar aquests nous farratges en alguna de les finques que tinguin al costat de la granja i gràcies a la major productivitat i a l'obtenció de més proteïna puguin reduir la despesa que destinen a alimentar el bestiar, segons ha destacat el responsable de farratges de JARC-COAG.  En el cas del Pasto Mulato s'està introduint sobretot per a cavalls de competició, que "no és un gran mercat però si amb un gran valor afegit", segons ha explicat Lluís Vidal, tècnic de JARC, tot i que també poden servir per alimentar altres animals com ara les vaques. El que s'està fent és que se li elimina la pols que porta i, d'aquesta manera, als animals que el consumeixen no se'ls embruten tant les vies respiratòries "i això és molt important per als cavalls de competició". Per a aquest tipus de clients, s'estan fent paques més petites, d'uns 25 quilos, que permeten poder-les transportar més fàcilment. La sequera deixa pèrdues d'entre el 10 i el 100% en el cultiu del cereal en zones de secà Quant a les previsions del cultiu extensiu del cereal a les comarques de Lleida, després de la sequera de l'hivern, el responsable dels cereals de JARC-COAG, Lluís Viladrich, destaca l'existència de dues zones diferenciades al secà pel que fa a l'afectació. Per una banda, a l'àrea de l'Urgell situada entre Tàrrega i Agramunt la davallada de producció per culpa de la sequera serà important i pot oscil·lar entre el 10 i el 100%, en algun punt determinat on la pèrdua de collita serà total, segons Viladrich. En canvi, en altres zones de secà com ara la Segarra, la Noguera o també el Solsonès la collita es podia salvar pràcticament tota si plou en els pròxims dies, com indiquen les previsions. Així mateix, la producció a les zones de regadiu no s'ha vist afectada per la manca de precipitacions dels darrers mesos.

Summary: JARC provarà noves varietats de farratge més productives i amb més aportació de proteïna per a l'alimentació animal


"Les estridències, les proclames brandades i buides, els discursos nacionalistes excloents són el camí més ràpid per tornar a ser una minoria sorollosa, per tornar a l’autonomisme". Així de contundent s'ha mostrat el president d'ERC, Oriol Junqueras, en una carta que ha fet arribar des de la presó d'Estremera, i que ha llegit el portaveu adjunt del partit al Congrés, Gabriel Rufián, en la Conferència Nacional dels republicans, aquest dissabte al matí a La Farga de l'Hospitalet. Junqueras també ha asseverat que vol una ERC "forta i cohesionada" capaç d'interloctuar amb totes les "formacions democràtiques" per "establir ponts i un diàleg sencer". D'altra banda, el conseller de Treball, Afers Socials i Famílies, Chakir el Homrani, ha llegit un text de Dolors Bassa -empresonada a Alcalá-Meco-, i la titular de Salut, Alba Vergès, un altre de Carme Forcadell -a la mateixa presó. El cap d'Exteriors, Ernest Maragall, ha llegit una carta del seu antecessor al càrrec, Raül Romeva -tancat a Estremera.

Summary: Junqueras adverteix que els "discursos nacionalistes excloents" són "el camí més ràpid" per tornar a "l'autonomisme"


El Parlament Europeu ha rebutjat aquest dimecres mencionar Gibraltar en la seva resolució sobre el Brexit, que s’ha aprovat per àmplia majoria amb 516 vots a favor, 133 en contra i 50 abstencions. Un grup d’eurodiputats britànics, amb el suport, d’ERC i el PDeCAT i de parlamentaris dels Verds i l’Esquerra Unitària, havia impulsat una esmena per incloure Gibraltar en el punt ‘N’ de la resolució, on es recorda que “una gran majoria” dels ciutadans d’Escòcia i Irlanda del Nord van votar a favor de quedar-se a la UE. La cambra, però, ha tombat la menció sobre el vot a favor del ‘Remain’ a Gibraltar amb la majoria de populars, socialistes i liberals.  Gibraltar sí que es menciona a l’esborrany de negociacions del Consell, on es dona poder de veto a Espanya sobre qualsevol decisió que afecti el penyal. Els catalans Josep-Maria Terricabras (ERC), Jordi Solé (ERC) i Ramon Tremosa (PDeCAT) estaven a favor d’incloure una menció a Gibraltar en el text per recordar, igual que es fa amb Escòcia i Irlanda del Nord, que els seus ciutadans van votar majoritàriament a favor de quedar-se a la UE. En una intervenció al plenari, Terricabras va denunciar “l’atrevida intromissió d’Espanya en el futur de Gibraltar”.  Però durant el debat aquest dimecres sobre la resolució, els líders dels grups parlamentaris han destacat que la UE ha de promoure la seva pròpia unitat durant les converses i defensar els interessos dels 27 estats membres que es queden al club. En aquest sentit, el cap de files del partit popular europeu, Manfred Weber, s’ha posicionat al costat d’Espanya en la qüestió de Gibraltar.  El text aprovat La resolució sobre el Brexit aprovada aquest dimecres al Parlament Europeu marca el posicionament de la cambra en les negociacions. Els eurodiputats hauran de donar el seu vist-i-plau a l’acord final que assoleixin el Regne Unit i el Consell Europeu sobre el Brexit.  Els parlamentaris asseguren en la resolució que cal “garantir una sortida ordenada del Regne Unit de la Unió Europea” a través d’unes negociacions conduïdes amb “bona fe i total transparència”. El text destaca que una de les prioritats és oferir “estabilitat legal” als ciutadans europeus perquè puguin tenir una “visió clara” del seu futur. A més, estipula que el Regne Unit haurà de pagar una quantitat de diners a la UE quan surti del club garantint els seus “compromisos legals”.  “Ara saben molt bé el posicionament del Parlament, quines són les línies vermelles, i es poden tenir en compte en les negociacions”, ha dit el negociador de la cambra en les converses, el belga Guy Verhofstadt. “És una resolució coherent i completa, que prioritza els interessos dels ciutadans”, ha afegit, avisant que no es poden “tocar els Acords de Divendres Sant”, ni les “quatre llibertats de la UE” ni el mercat únic. “Som molt ferms amb les autoritats del Regne Unit perquè no podem acceptar que un estat de fora de la UE tingui una millor situació que els de dins”, ha advertit, remarcant, però, que són “generosos, positius i oberts cap als ciutadans britànics”. En aquest sentit, ha dit que el Parlament Europeu vol que el problema de residència dels europeus que viuen al Regne Unit i els britànics que viuen a la UE “es resolgui immediatament”.

Summary: El Parlament Europeu rebutja incloure Gibraltar a la resolució sobre el Brexit


El Parc Natural de l’Alt Pirineu, juntament amb el Parc Natural Regional de Pyrénées Ariégeoises (França) i els respectius ens locals, organitzen aquesta setmana dues trobades transfrontereres adreçades al veïnat de les dues vessants dels Pirineus, el català i l'occità (francès). L'objectiu és estrènyer llaços i promoure l’agermanament dels pobles, el coneixement mutu i l’intercanvi d’experiències. Es tracta d’una jornada festiva que va sorgir per iniciativa conjunta entre els dos parcs naturals, associacions locals i els ajuntaments respectius d’una banda i altra de la frontera, rememorant així una tradició de temps remots. D'aquesta manera, el port de Tavascan celebrarà la quarta edició d'aquesta trobada aquest dijous i dissabte el port de Boet n'acollirà la sisena. Els ports de Boet i Tavascan han estat escenari constant de pas de persones entre el Pallars i l’Arieja, tant per ramaders i pagesos, comerciants, contrabandistes, invasors, emigrants temporers, excursionistes i viatgers, com pels que fugien de les barbàries dels conflictes bèl·lics, sobretot durant la Guerra Civil (1936-1939) i la Segona Guerra Mundial (1939-1944). Guies, evadits, exiliats i forces policíaques van fer dels camins que travessaven aquests ports el seu hàbitat natural, desafiant les baixes temperatures, les nevades i l’esforç físic necessari per superar el llarg camí.  Un dels moments més significatius va ser el de la retirada d’uns 2.000 soldats republicans que fugiren pel port de Boet el 7 de febrer de 1939, morint alguns pel camí de fred i cansament. D’altra banda, fins a l’any 1885, al vessant català d'aquest mateix enclau,  existia “lo Mercat”, un punt d’intercanvi de productes d’ús ordinari on els pallaresos compraven queviures com ara oli, farina, sucre, i, per la seva banda, els ariegesos adquirien eines de ferro, té, sal, formatges, i carbó. També s’hi feien tractes comercials i venda de bestiar. Pel que fa a la trobada de dijous al port de Tavascan (Valls de Cardós), estarà destinada especialment a la població d’Ustou (Arieja) i Tavascan. Tindrà un caràcter festiu i comptarà amb música tradicional i un tast de productes locals. El personal del Parc Natural de l'Alt Pirineu ofereix una sortida guiada que s'iniciarà a les vuit del matí a Bordes les Graus i discorrerà per un tram que té un desnivell positiu de 910 metres. D'altra banda, també s'ofereix la possibilitat de sortir a peu, a dos quarts de deu del matí, des de l'aparcament de la Font de la Costa, amb un desnivell positiu de 430 metres.  Mentre, dissabte 25 s’organitzarà la sisena edició de la Trobada transfronterera al port de Boet des de la Vall Ferrera. A més de l’acte de germanor, les persones assistents podran gaudir d’una degustació de productes agroalimentaris locals. El punt de trobada serà a les vuit del matí a l’aparcament d’Àreu, per compartir cotxe 4x4 i pujar conjuntament fins a l’aparcament de la Molinassa. La caminada a peu té una dificultat mitjana, amb un desnivell positiu de 700 metres i una durada aproximada de 3 hores.   En el marc de la trobada, i rememorant la vella tradició de “lo Mercat”, per tercera vegada se celebrarà també un mercat d’alçada de productes agroalimentaris i artesans locals dels dos parcs naturals, amb la possibilitat de fer la comanda prèvia de productes del Parc Natural Regional de Pyrénées Ariégeoises, abans d'aquest dimecres. Tots els productes d’aquest catàleg disposen de la marca “Valeurs Parc”, que certifica que es tracta d’un producte local que té en compte la preservació de l’entorn i en finques amb una dimensió justa de terra.   Aquestes trobades es realitzen també amb l’objectiu de posar en valor el productes locals agroramaders dels dos parcs, els quals contribueixen a la conservació del mosaic d’hàbitats de prats i pastures, motiu pel qual són accions finançades en gran part pel projecte Interreg POCTEFA GREEN.

Summary: El Parc Natural de l'Alt Pirineu coorganitza dues trobades transfrontereres aquest estiu als ports de Tavascan i Boet


La Crida per Lleida-CUP ha donat a conèixer aquest dijous que l'entitat religiosa Dona Samaritana ha abandonat el servei d'atenció a dones víctimes de la violència masclista. Segons ha pogut saber la formació, "Dona Samaritana ha acomiadat el seu personal i actualment la gestionen temporalment voluntaris de l'entitat, sense la protecció continuada de Serveis Socials". L'Ajuntament de Lleida va transferir el 2012 a aquesta entitat el servei d'atenció a dones i infants en situació de violència masclista i dones en un context de sensellarisme. El grup municipal assegura que la Paeria no disposa "d'una segona opció de gestió pública" i adverteix "com a conseqüència de la privatització d'aquest servei, es deixa desprotegides un bon nombre de dones en context de violència". En aquest sentit, la formació va sol·licitar aquest dimecres una reunió d'urgència amb els regidors de Drets i Serveis a les Persones, Xavier Rodamilans, i d'Igualtat, Sara Mestres, que ha estat rebutjada pel govern municipal, segons han explicat des la Crida-CUP. (En aquesta actualització s'afegeix el posicionament del grup municipal del Comú de Lleida en relació amb la dimissió en bloc dels professionals i treballadors socials que prestaven el seu servei a l'entitat Dona Samaritana) A més, la Crida per Lleida-CUP adverteix que l'Ajuntament de Lleida "es nega a oferir un servei d'emergència públic i que el seguiran cedint a entitats privades sense garantir requisits com la professionalitat o l'atenció especialitzada". Així mateix, el grup municipal assegura que "mai s'ha signat un conveni amb Dona Samaritana, sinó que s'ha fet a través de contractes de 3 o 6 mesos, tot i saber que és un servei d'emergència que ha d'estar sempre disponible". La Crida-CUP ha insistit que, tot i no compartir el model privat de l'atenció social, exigeix al govern municipal "que reubiqui les dones usuàries de forma immediata". A més, la formació remarca que "la regidoria de Drets i Serveis a les Persones sempre s'ha negat a augmentar els recursos residencials per a les víctimes de violència masclista". El Comú mostra la seva "preocupació" i aposta per "mancomunar esforços" entre la Paeria, el Consell del Segrià i l'ICD  Per la seva part, el Comú de Lleida ha mostrat la seva preocupació davant la dimissió en bloc dels professionals i treballadors socials que estaven prestant el seu servei a l'entitat Dona Samaritana. Després de parlar amb la cap de serveis socials de la Paeria i amb la cap de Benestar i Família del Consell Comarcal del Segrià, des del Comú han expressat "tot el suport i agraïment a la ràpida resposta" del professionals dels departaments de serveis socials de les dues institucions a l'hora d'afrontar la situació sobrevinguda per la dimissió en bloc dels professionals i psicòlegs que estaven treballant al recurs residencial d'emergència de Dona Samaritana. Des del Comú també han demanat explicacions al regidor Xavier Rodamilans i un informe "on es detallin les causes que han provocat aquesta dimissió en bloc de professionals", una situació que l'agrupació d'electors considera "molt greu" dins d'aquest recurs residencial conveniat amb l'Ajuntament de Lleida, el Consell Comarcal del Segrià i l'Institut Català de les Dones.  Així mateix, des del Comú de Lleida consideren que la rescissió del contracte amb Dona Samaritana obre "l'oportunitat" de canviar el model de gestió d'aquest recurs residencial d'emergència d'alta complexitat, que "no hauria d'haver estat mai en mans de persones voluntàries", segons el grup municipal, que segueix apostant per un recurs residencial públic gestionat per professionals i "que ofereixi seguretat, respir, contenció emocional i suport a les dones en situació de violència masclista i als seus fills". En aquest sentit, l'agrupació d'electors ha anunciat que en la propera Comissió informativa de drets a les persones de la Paeria proposarà treballar en un conveni de col·laboració amb el Consell Comarcal i l'Institut Català de les Dones "per tal de mancomunar esforços i recursos per fer possible aquest recurs residencial públic".

Summary: ACTUALIZACIÓ:La Crida per Lleida-CUP adverteix del tancament del servei que ofereix l'entitat Dona Samaritana


El projecte Last Mile, inclòs dins del programa Interreg Europe, ha permès trobar solucions de mobilitat que permeten, tant als residents com als turistes i visitants de zones amb poca densitat de població, realitzar l'últim tram del seu recorregut de trajecte amb mitjans de transport sostenibles. Així, a partir d'una diagnosi prèvia s'han desenvolupat diferents plans d'acció regionals. En el cas de Catalunya, s'han ampliat els serveis de transport a la demanda a la regió de l'Alt Pirineu i Aran, a més de posar en marxa un nou servei d'autobús entre la Pobla de Segur i el Telefèric de Cabdella i incrementar-ne la freqüència dins del Parc Nacional d'Aigüestortes i Estany de Sant Maurici, entre d'altres. Gràcies al projecte també s'ha implementat el sistema Bicibus "bicicletes en autobusos" i s'ha començat a implantar una ruta cicloturística a l'entorn de la línia de tren Lleida - La Pobla de Segur. A més, s'han dut a terme millores en els canals informatius com ara el planificador de rutes web "Mou-te", instal·lar panells informatius en bicicleta a les estacions de transport públic, donar servei de wi-fi a la xarxa d'autobusos o difondre els serveis de transport actuals i nous entre la població local i els turistes. Durant tot aquest any es continuarà treballant amb els grups d'interès de l'Alt Pirineu i Aran per tal de completar al 2021 el tancament del servei d'autobús del Parc Nacional d'Aigüestortes, permetent d'aquesta manera accedir directament a l'espai natural pel costat nord. Així mateix s'estudiarà la viabilitat de cara a ampliar el període de funcionament del Bus del Parc i del Bus del telefèric, per tal d'absorbir la demanda turística que hi ha a la tardor. La implementació del projecte ha proporcionat un enfocament global del producte turístic, incloent les noves solucions de mobilitat. Així, ha quedat demostrada la importància de la cooperació a tots els nivells (regional, local, entitats dels parcs naturals, sector turístic) i dels beneficis en els àmbits social i ambiental. A més, les pràctiques implementades als parcs naturals són d'interès per altres regions, atès que amb les solucions plantejades deixen d'entrar en aquestes àrees molts vehicles particulars. Al projecte, que té una durada de quatre anys i acabarà el pròxim mes de setembre, hi han participat set socis de sis països europeus. Així, a banda de la Generalitat, en formen part l'Agència del Medi Ambient d'Àustria, el Tirol Oriental, Luxemburg, Polònia, Eslovàquia i Bulgària.  D'altra banda, el nombre creixent de visitants i la seva major mobilitat estan provocant un impacte en les zones turístiques. Així, aquesta activitat representa al voltant del 5% de les emissions totals de CO2 del món, de les quals aproximadament el 75% estan relacionades amb el transport. Per tant, es necessiten bones solucions de mobilitat per fomentar entre els turistes la utilització de mitjans de transport sostenibles.

Summary: Last Mile demostra que és possible una mobilitat respectuosa amb el medi ambient, tant dels residents com dels turistes


ERC - MES, la CUP i SiF estan ultimant una moció de censura a la Paeria de Cervera contra el govern municipal en minoria de JxCat i el PSC. Així, el republicà Joan Santacana es convertirà en el nou alcalde i substituirà Ramon Augé, de JxCat. Santacana ha explicat que probablement la presentaran aquesta setmana i aleshores, segons els terminis establerts per la llei, el relleu a l'alcaldia es podria fer entre finals de maig i principis de juny. Amb 3 regidors, JxCat va pactar al 2019 amb els 2 del PSC i els 2 de SiF; en un pacte que no va estar exempt de crítiques de sectors sobiranistes perquè ERC havia estat la força més votada amb 4 regidors. El març passat, SiF va sortir del govern i això ha motivat la moció de censura. ERC - MES, amb 4 regidors, la CUP amb 2, i Solucions i Futur (SiF) amb 2 presentaran una moció de censura a la Paeria de Cervera previsiblement aquesta setmana, tal com ha explicat el republicà Joan Santacana. En aquest sentit, ha assenyalat que després de la sortida de SiF del govern municipal van començar les converses amb aquesta mateixa formació i els cupaires. Santacana ha recordat que després de guanya les eleccions al 2019, van intentar pactar amb JxCat per formar un govern de forces sobiranistes però que aquests van decidir fer-ho amb els socialistes i SiF. Per aquest motiu, ha justificat tirar endavant amb la moció per fer fora JxCat perquè si aleshores l'entesa "no va ser possible, al cap d'un any tampoc".

Summary: ERC, la CUP i SiF ultimen una moció de censura a la Paeria de Cervera


Crits i petards de protesta dels miners durant la celebració del Fòrum de la Mineria, que s'ha dut a terme aquest dimarts a Sallent i ha aplegat els agents socials, econòmics i privats implicats. Els miners n'estan farts després de l'anunci, ara fa deu dies, del tancament de la mina de Vilafruns i l'acomiadament d'uns 300 treballadors d'empreses subcontractades. Asseguren que la mina és viable i no es creuen els motius econòmics que al•lega l'empresa per al seu tancament. "Ho trobem inacceptable i estem molestos. Que després de dos accidents mortals, la conseqüència sigui tancar la mina és inacceptable", asseguren des dels sindicats. Els treballadors també temen que el tancament de Sallent suposi més acomiadaments a Súria. El tancament de la mina de Vilafruns ha agafat el territori per sorpresa, ja que no s'esperava fins al 2022 i no es preveia sobtat. La conseqüència més directa ha estat l'acomiadament de 248 treballadors de Montajes Rus, la principal empresa subcontractada d'ICL i on treballaven els dos últims miners morts a Vilafruns. Però els treballadors temen que el tancament de la mina també pugui suposar acomiadaments a Súria perquè, sense Sallent, no es podrà seguir el ritme d'extracció de potassa que vol l'empresa, que és d'un milió de tones anuals.  Durant el Fòrum de la Mineria, que s'hauria d'haver celebrat al setembre però s'ha avançat a aquest dimarts, més d'un centenar de miners han protestat a la porta de la reunió, que ha aplegat tots els agents públics i privats implicats. Han escridassat i han tirat petards a les portes de la reunió. Els treballadors no es creuen els motius econòmics que al•lega l'empresa i asseguren que la mina de Vilafruns és viable. Per això, demanen a l'empresa que revoqui la decisió i la torni a obrir amb totes les garanties de seguretat.  Un Fòrum sense els màxims responsables  El Fòrum de la Mineria ha aplegat tots els agents públics i privats implicats, però ha comptat amb absències destacables. No hi ha participat ni el màxim responsable d'ICL ni tampoc el de Montajes Rus.  El tancament de Vilafruns també deixa sobre la taula altres incògnites, més enllà de la situació laboral dels treballadors. Entre elles, què passarà amb els 48 milions de tones de runam que hi ha al Cogulló de Sallent, residus salins acumulats que ICL ha de retirar, obligats per sentència, en els pròxims 50 anys.

Summary: Més d'un centenar de miners aprofiten el Fòrum de la Mineria per protestar contra el tancament de Vilafruns


Els preus han pujat un 2,2% al maig a la demarcació de Barcelona en relació amb el mateix mes de l'any passat. L'increment és una dècima inferior al 2,3% registrat al conjunt de Catalunya. Els preus no pujaven tant en aquesta demarcació des del setembre del 2017, quan ho van fer també un 2,2%. En termes mensuals, els preus a Barcelona han augmentat un 0,9%, igual que a Catalunya i a Espanya. L'encariment de la vida es deu sobretot als carburants i combustibles, que van augmentar un 9,4% al maig a Catalunya. Els preus associats a l'habitatge han crescut un 2% a causa de l'increment de costos de l'electricitat, segons informa l'Institut Nacional d'Estadística (INE). Destaca també l'augment de preus dels paquets turístics, del 5,4%. Al conjunt de l'estat espanyol la taxa anual de l'IPC va situar-se al maig en el 2,1%.

Summary: Els preus pugen un 2,2% al maig a la demarcació de Barcelona, una dècima per sota de tot Catalunya


El president del govern espanyol i líder del PP, Mariano Rajoy, ha llençat aquest dissabte un avís al Govern el dia després que l'Estat hagi imposat "controls específics i addicionals" a Catalunya en la transferència del FLA. "Nosaltres no volem adoptar més mesures, però no depèn de nosaltres", ha assenyalat Rajoy en la presentació a Barcelona dels candidats populars a les eleccions del 20-D. "Quants més passos es facin en la mala direcció, més difícils seran les coses. Nosaltres no som els responsables del que passa a Catalunya, ho són els que han iniciat aquest procés contra la història d'Espanya i la sobirania nacional, contra la convivència entre catalans i contra el sentit comú", ha continuat el líder del PP. Rajoy ha assegurat també als catalans que poden estar tranquils ja que "ningú us convertirà en estrangers a casa vostra".

Summary: Rajoy avisa el Govern: "Nosaltres no volem adoptar més mesures, però no depèn de nosaltres"


Jubilats de la UGT i de CCOO de les Terres de Lleida s'han concentrat aquest dimecres davant la seu de la Seguretat Social a la capital del Segrià, on han fet entrega de 3.000 signatures per unes "pensions dignes". Els pensionistes han recollit aquestes firmes amb l'objectiu que, des de Lleida, les facin arribar al Ministeri d'Ocupació i Seguretat Social. Els jubilats lleidatans exigeixen al govern de l'Estat que s'emprenguin, en el Marc del Pacte de Toledo, les "mesures necessàries" per tal que "els pensionistes i jubilats recuperin una fórmula que garanteixi el manteniment del poder adquisitiu de les pensions". Els concentrats han recordat que per al 2018 està previst un augment d'un 0,25%, quan la previsió d'inflació del govern espanyol és de 1,5%, "una situació insostenible" per a milers de pensionistes de la demarcació, que veuen, a més, com aquest gener han vist augmentat el cost de serveis bàsics com ara la llum i el gas, tal com han remarcat.

Summary: Jubilats lleidatans entreguen 3.000 signatures per reclamar al govern de l'Estat unes "pensions dignes"


Llach assegura que la decisió del jutge sobre el 9-N els dóna "més força per materialitzar el mandat democràtic del 27-S" ACN Barcelona.-El diputat de Junts pel Sí, Lluís Llach, ha comparegut, envoltat de diversos parlamentaris de la seva formació, per valorar que el jutge hagi tancat la instrucció del 9N i hagi decidit mantenir les acusacions contra l'expresident Artur Mas i les exconselleres Joana Ortega i Irene Rigau per desobediència i prevaricació administrativa. Llach ha assegurat sentir "indignació de pertànyer a un estat que considera que posar les urnes i consultar els ciutadans  és delicte". Per això, i en nom dels 62 parlamentaris de la coalició independentista, Llach ha mostrat "solidaritat i suport amb els encausats". "Això encara ens dóna més força per mantenir el mandat democràtic del 27-S", ha sentenciat.  Qui va ser cap de files per Girona de Junts pel Sí a les eleccions del setembre ha assegurat que se senten "profundament interpel·lats" per la decisió del magistrat. "Es considera motiu delictiu la seva possible participació en fer viable que el 9-N els ciutadans de Catalunya poguessin expressar-se lliurement a les urnes", ha lamentat Llach.

Summary: Junts pel Sí: "Fem constar la nostra indignació de pertànyer a un estat que considera que posar les urnes és delicte"


Els contractes de menys d'un mes de durada s'han disparat a les comarques gironines, sobretot al sector serveis. El quart trimestre de l'any passat se'n van signar 21.884, cosa que suposa que s'hagin doblat en comparació amb el mateix període del 2009. El sindicat UGT, que ha radiografiat la situació laboral al territori, alerta de "l'excessiva dependència" que té la demarcació amb els serveis. Un sector que concentra tres de cada quatre llocs de treball i que es caracteritza per una "una elevada precarietat i temporalitat", assegura el secretari general del sindicat a Girona, Xavier Casas. Només per posar un exemple, al seu informe la UGT recull que a les comarques costaneres –amb una forta presència turística- l'atur s'arriba a  enfilar fins a un 42% quan acaba la temporada alta. D'altra banda, el sindicat també posa de relleu que a les comarques gironines s'ha viscut una evident "fuga de talent" durant la darrera dècada, perquè la demarcació ha perdut gairebé 27.000 joves i treballadors d'entre 15 i 44 anys. L'informe de la UGT analitza la realitat sociolaboral comarca per comarca des del 2007, l'any en què va començar la crisi econòmica. I la conclusió, segons exposa el secretari general, és que "és fals que s'hagi encarat la recuperació", i que en realitat allò que ha passat és que "s'ha transformat la crisi", perquè han augmentat tant els contractes de curta durada com l'estacionalitat. El sindicat treu xifres per fer palesa aquesta realitat. La primera és que, durant els últims vuit anys, els contractes inferiors a 30 dies s'han arribat a doblar. A la demarcació, el quart trimestre de l'any passat se'n van signar 21.884 (davant els 10.993 amb què es va tancar el mateix període del 2009). Això, de retruc, porta a una altra conseqüència. I és que, com subratlla Xavier Casas, la majoria d'aquesta contractació es dona al sector serveis (que inclou turisme i hostaleria). Un sector que, a dia d'avui, concentra tres de cada quatre treballadors a les comarques gironines (en concret, 212.641 dels 291.322 que hi havia a finals de l'any passat). El sindicat alerta d'aquesta "excessiva dependència" i avança que el territori corre el risc de crear "una bombolla". "No és bo que l'economia gironina es recolzi tant en els serveis, perquè les condicions laborals aquí són molt inestables, estacionals i efímeres", diu el secretari general de la UGT.  A més, en referència al turisme, Xavier Casas posa de relleu que, tot i que ara es baten rècords d'ocupació, en pocs anys hi pot haver altres destins que passin per davant de la Costa Brava i el Pirineu gironí. "Podem grinyolar i patir molt", afirma el secretari general. Fins a un 42%   Per posar de relleu aquesta dependència, l'estudi concreta dades comarca per comarca (diferenciant en alguns casos el litoral de l'interior). Per exemple, a la Selva Marítima o a l'Alt Empordà –aquí, el turisme hi té molt a veure- els treballadors del sector serveis suposen el 83,5 i el 76,9% del total. Però aquests percentatges també es donen en altres comarques com el Gironès (on, com la Selva Marítima, arriba a ser del 83,5%). Al costat d'això, la UGT també estudia el grau d'estacionalitat laboral que viu la demarcació. I aquí, sobretot a les comarques de la costa, Xavier Casas assegura que les dades de l'atur dibuixen "una autèntica muntanya russa" al llarg de l'any (depenent de si es comparen els mesos de temporada alta amb els de baixa). De fet, l'estudi del sindicat recull que, quan acaba l'estiu, l'atur arriba a incrementar-se de mitjana fins a un 42% a les comarques de la Selva, l'Alt i el Baix Empordà. És a dir, aquelles que depenen sobretot del turisme. "I quan l'atur davalla, això muta en treball precari", subratlla Xavier Casas. Rellotge de sorra D'altra banda, el secretari general de la UGT també critica que les xifres de reducció de l'atur que ha viscut la demarcació són "virtuals". Sobre paper, s'ha passat de 53.162 persones que no tenien feina al 2009 a les 41.340 amb què es va tancar l'any passat. Però Xavier Casas ja alerta que aquesta reducció "va lligada a l'augment de la contractació temporal" i que, sobretot, aquí no es té en compte tota aquella massa laboral –sobretot, joves- que s'han vist obligats a marxar per trobar feina. L'estudi de la UGT posa xifres a aquesta "fuga de talents" i concreta que, durant la darrera dècada, la demarcació ha perdut fins a 26.917 gironins d'entre 15 i 44 anys (estudiants i treballadors que se n'han anat). Això suposa, com precisa Casas, que la piràmide demogràfica de les comarques gironines, en realitat, tingui forma de "rellotge de sorra". "És una dada que ens preocupa, perquè evidencia que no hi ha arrelament laboral, i que el futur no està assegurat", concreta el secretari general de la UGT. "I això també porta a pensar que hi ha menys atur, quan en realitat el que hi ha és gent obligada a desarrelar-se per trobar feina", conclou.

Summary: Els contractes de menys d'un mes es doblen a comarques gironines des del 2009, sobretot al sector serveis